Жозе-Мария дьо Ередия
Антоний и Клеопатра

Превод от френски: Пенчо Симов, 1978

chitanka.info

Заглеждаха се те в небето помътняло,

в Египет, тънещ в сън под тежките звезди,

и в гъстата река, насочила води

към делтата — Саис[1] където глъхне вяло.

И римлянинът, в плен на своя блян изцяло,

под бронята дори на своите гърди

усещаше, щастлив, по-силно от преди,

във нега да трепти разкошното й тяло:

Със бледно чело под коса кафява, тя

опияни го с дъх, поднесе му уста

и своите очи искрящи в него впери;

в големите очи, изпълнени с безброй

златисти точки, щом се взря, съгледа той

едно море без бряг, със бягащи галери.

[1] Саис. — Древноегипетски град. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.